«Кавказ» гупым и зэфIэкIыр
Налшык и «Кавказ» къэфакIуэ гупым къыхуагъэфэщащ Сочэ къалэм щекIуэкIа дунейпсо фестиваль-зэхьэзэхуэм и Гран-при саугъэтыр. «Лъэпкъ къафэ» Iыхьэм хыхьэу абы утыку кърихьа къафищри 2014 гъэм екIуэкIыну ЩIымахуэ Олимп джэгухэм я щэнхабзэ программэм хагъэхьащ.
— Ансамблым хэтщ илъэси 7-м щыщIэдзауэ 15-м нэс зи ныбжь щIалэхэмрэ хъыджэбзхэмрэ. Фестиваль щIагъуэ къанэркъым Гран-при саугъэтыр гупым къыщимыхьу. Шэч хэмылъу, ар лэжьыгъэ гугъум къыпэкIуэ Iуэхущ. Ауэ нэхъыщхьэу абы сабийхэр пэзыгъэлъэщыр езыхэм я гукъыдэжымрэ гъуазджэм хуаIэ лъагъуныгъэмрэщ, — жеIэ гупым и унафэщI Гороев Жамболэт.
Сочэ щекIуэкIыну ЩIымахуэ Олимп джэгухэр щIидзэным къэнар мазитIым щIигъущи, къэфакIуэ ныбжьыщIэхэр абы темыпыIэжу поплъэ.
УЯНАЕВЭ Заринэ.
